**2**

Številka: 0110-0007/2025-1

Nova Gorica, dne 28. avgusta 2025

**O D G O V O R I**

**NA POBUDE, PREDLOGE IN VPRAŠANJA SVETNIC TER SVETNIKOV, KI SO BILA**

 **PODANA NA SEJAH MESTNEGA SVETA**

**27. SEJA MESTNEGA SVETA, 19. junij 2025**

1. **SVETNICA TANJA GREGORIČ** je podala naslednjo pobudo:

V medijih sem pred časom zasledila objavo glede morebitnega investitorja, ki naj bi se zanimal za ureditev turistično – zdraviliškega centra na Lokvah. Seznanjena sem s tem, da so bile pobude, vprašanja in rešitve, kako to čudovito pokrajino urediti podane že mnogokrat, a vseeno se je bom dotaknila tudi sama.

Pozdravljam zanimanje za ureditev tega predela Banjške planote, ki ima zelo velik potencial in se res veselim ideje, da bodo Lokve po dolgih letih spet ponujale razne poletne in zimske športne aktivnosti, nova prenočišča in pa tudi kot v članku navedeno, zdravilišče. Te kraje zelo pogosto obiskujem in vedno znova me prežene misel tudi na ureditev obšolskega centra, ki bi ponujal otrokom razna letovanja, bodisi počitniška varstva in ali šolo v naravi v sklopu šolskega programa. Tu narava ponuja čudovite možnosti, bodisi za taborjenje, pohode, konjeništvo, likovno ustvarjanje in še bi lahko naštevala.

V sklopu vsega povedanega sprašujem MONG sledeče:

1. Ali je v preteklosti že bila izvedena kakršnakoli študija za ureditev obšolskega centra?
2. Če da, kdaj in kaj se je predlagalo in kakšni so razlogi da do realizacije ni prišlo?
3. Če ne, pa dajem pobudo, da se študijo izvede čimprej. Menim, da imajo Lokve našim otrokom zelo veliko za ponuditi.

Škoda je, da se ne izkoristi potenciala, ki nam ga sama narava ponuja znotraj naše občine in vozimo otroke izven nje, v druge, precej oddaljene kraje. Bližja destinacija bi vsekakor vplivala tudi na stroškovno ugodnejšo rešitev kar bi omogočilo udeležbo tudi tistim, ki si morebiti težko privoščijo ali si ne morejo privoščiti plačila šole v naravi ali počitniškega varstva.

**Občinska uprava** jeposredovala naslednji odgovor:

Z morebitnimi preteklimi predlogi za ureditev centra šolskih in obšolskih dejavnosti na Lokvah občinska uprava ni seznanjena.

Pobuda svetnice primerno dopolnjuje vsebine, ki se obravnavajo v sklopu strokovnih podlag za območje Lokvi. Pobudo smo posredovali izdelovalcu, ki jo bo vključil v nadaljnjo obravnavo.

1. **SVETNICA DAMJANA PAVLICA** je podala naslednje svetniško vprašanje:

Podjetja, ki so kupila zemljišča v novi coni v Kromberku se pritožujejo nad počasnim potekom izvedbenih del komunalne opremljenosti zemljišča in izdajo soglasji, da lahko le-ti vložijo prošnjo za izdajo gradbenega dovoljenja. S tem se jim ovira gradnja objektov. V fazi izvajanja projekta je nastala večletna zamuda, s čimer se je potencialnim investitorjem povzročila velika gospodarska škoda. Službe na MONG bi morale biti zelo hitre, da bi uredili vse potrebno za začetek izvajanja gradbenih del v coni, ki smo jo zelo propagirali in zanjo pridobili evropska sredstva Morali bi se tudi potruditi, da bi preostala zemljišča čimprej prodali. Bojim se, da bomo evropska sredstva celo vračali. Kupci zemljišč so izdali garancije, da bodo v roku zgradili objekte, sicer bodo za to plačali kazen in hkrati sorazmerno vračali evropski denar. Ali se vam zdi to prav?

V Ajdovščini rastejo podjetja kot gobe po dežju. Zamislimo se. Kdo bo za to odgovarjal?

Zanima me kdaj se bo začela izgradnja kanalizacije Vitovlje? Ob potoku Vitovšček je bila zgrajena nova hiša s svojo čistilno napravo. Sedaj, ko ni pretoka vode v potoku, iz njega neverjetno zaudarja. Ta smrad morajo stanovalci prenašati. Pa še to: ta potok se izliva v Vogršček in onesnažuje vodo, ki jo uporabljajo kmetje za zalivanje.

**Občinska uprava** jeposredovala naslednji odgovor:

Na podlagi pregleda trenutnega stanja in terminskega plana ugotavljamo, da predmetna dela nima(jo) vpliva na potek gradnje ter ne povzročajo zastojev v postopku pridobivanja gradbenega dovoljenja (GD). Za namen pridobitve gradbenega dovoljenja ni potrebno, da so fizični priključki že izvedeni, temveč zadošča, da so ustrezno načrtovani in vključeni v projektno dokumentacijo. Izvedba fizičnih priključkov se lahko opravi naknadno, po pravnomočnosti izdanega gradbenega dovoljenja, skladno z izvedbenim načrtom in terminsko dinamiko projekta.

Kljub temu pa je pred izdajo gradbenega dovoljenja nujno pridobiti vsa zahtevana pozitivna mnenja pristojnih soglasodajalcev ter zagotoviti, da bo celotna dokumentacija usklajena s pogoji izdanih mnenj. Šele na podlagi popolne in skladne dokumentacije bo mogoče uspešno pridobiti pravnomočno gradbeno dovoljenje, ki bo podlaga za nadaljnjo izvedbo vseh del.

Navedeno izhaja iz določb 56. člena Gradbenega zakona (GZ-1), ki določa, da se gradbeno dovoljenje izda, če je projektna dokumentacija popolna, vsebuje vsa predpisana soglasja in mnenja ter je v skladu z določbami prostorskih aktov in tehničnimi predpisi. Gradnja kanalizacije v Vitovljah se bo lahko pričela, ko bo projekt dosegel fazo, v kateri bodo zaključeni vsi potrebni pripravljalni postopki. Ti trenutno potekajo in vključujejo izdelavo projektne dokumentacije, pridobitev vseh potrebnih zemljišč in soglasij za odseke od MIP-a do križišča Ajševica, od Treh hiš do Šmihela in Ozeljana ter od Šempasa do Oseka in naprej do Vitovelj (odpadne vode bodo speljane na centralno čistilno napravo). Ker gre za finančno zelo obsežen projekt, bo gradnja lahko stekla šele po uspešni pridobitvi ustreznih sofinancerskih sredstev.

Kar zadeva neprijeten vonj ob potoku Vitovšček, se zavedamo, da gre za resen in moteč problem za okoliške prebivalce. Takšno stanje je mogoče dolgoročno celovito odpraviti le z izgradnjo fekalnega kanalizacijskega sistema, ki bo odpadne vode iz vseh gospodinjstev speljal v ustrezno čistilno napravo. Do izgradnje kanalizacije pa bi smela v potok odtekati zgolj prečiščena odpadna voda iz ustrezno delujočih malih komunalnih čistilnih naprav.
Neposredno odvajanje fekalnih voda v potok je v nasprotju z veljavnimi predpisi, nadzor in ukrepanje pa sta v pristojnosti za to pooblaščenih služb.

1. **SVETNICA MAG. ELENA ZAVADLAV UŠAJ** je postavila naslednje svetniško vprašanje:

Občani in občanke Mestne občine Nova Gorica so opazili, da je tabla, ki označuje Mestno občino Nova Gorica postavljena za predorom Panovec, iz smeri Šempetra proti Novi Gorici, kar je za nekoga ki ne pozna mej mestne občine zavajajoče, saj pod mestno občino spada tudi Krajevna skupnost Rožna Dolina, ki se nahaja pred predorom Panovec, torej precej pred postavljeno tablo. To pa Krajevno skupnost Rožna Dolina postavlja v manj vreden položaj napram ostalim krajevnim skupnostim, saj s tako postavitvijo označevalne table mesta kaže na to, da Mestni občini Nova Gorica ni mar zanjo. Torej je lahko tudi izven meja. Zato podajam svetniško pobudo, da občinska uprava uredi postavitev table, ki označuje začetek Mestne občine Nova Gorica, in sicer tako, da bo tam kjer je dejanski začetek mestne občine in s tem bo v njej zajeta tudi KS Rožna Dolina. Četudi je tabla postavljena ob državni cesti in postavljanje teh tabel sodi v pristojnost drugih institucij, bi pa vsekakor morala občina bdeti nad pravilno postavitvijo označevalnih tabel in s tem zaščititi pravilne meje kot tudi vse krajevne skupnosti ter urgirati na pristojne ob nepravilni postavitvi. Hkrati pa tudi postavljam svetniško vprašanje ali namerava občinska uprava urgirati na pristojne, da se odpravi nepravilno postavitev prej navedene označevalne table.

**Občinska uprava** je posredovala naslednji odgovor:

V sodelovanju z DRI smo ponovno preverili vse možne lokacije v Rožni Dolini za namestitev table “Dobrodošli” (premestitev table iz Panovca v Rožno Dolino). Novo mesto za tablo bo v dogovoru z DRI na obvoznici Šempeter, kjer je to še sprejemljivo za DRI in na zemljišču, ki je v lasti Mestne občine Nova Gorica. S predlaganim predlogom nove lokacije za tablo soglaša tudi Krajevna skupnost Rožna Dolina.

1. **SVETNIK STJEPAN PAVUSA** je podal naslednjo pobudo:

Kot vsakdanji uporabnik parkirišča v parkirni hiši ob stavbi Mercatorja v Kromberku nehote spremljam stanje na parkirišču, ki je sicer v zasebni lasti in ugotavljam, da je v njem vedno več zapuščenih vozil, ki tam stojijo po več mesecev. Da ne govorimo pa tudi o vsem ostalem. Ker pa je to javna površina in tam parkira veliko ljudi, ne samo domačinov pač pa tudi tujcev, mi ni vseeno da se navzven kaže taka slika parkirišča. Zato v luči Evropske prestolnice kulture dajem pobudo, da občinska uprava preuči možnosti za rešitev tega problema, ki nam kazi izgled mesta ter v okviru svojih pristojnosti naredi vse, da se parkirišče izprazni odpadnih avtomobilov, ki so že vsi zaprašeni. S tem pa ubrani urejenost našega mesta in hkrati da jasno vedeti, da ni dopustno puščati odpadne avtomobile kjerkoli v mestu, ampak le tam kamor to sodi. Svetniško pobudo dajem zato ker verjamem, da se z dobro voljo da rešiti tudi težave, ki nastajajo na zasebnih zemljiščih, ki pa so hkrati površine, ki jih koristi širša množica različnih obiskovalcev. S tem pa občinska uprava pokaže, da ji je mar za okolje v katerem bivajo občani in občanke Mestne občine Nova Gorica.

**Občinska uprava** je posredovala naslednji odgovor:

Strinjamo se, da parkirana vozila na omenjeni lokaciji kazijo izgled, vendar v konkretnem primeru niso parkirana na javni, pač pa na zasebni površini. Inšpekcijska služba Medobčinske uprave Mestne občine Nova Gorica, Občine Ajdovščina in Občine Brda nima pristojnosti sprejemati kakršnih koli ukrepov v zvezi z zapuščenimi vozili na zasebnih površinah. Zaradi navedenega smo pozvali družbo Mercator d.d., da na ustrezen način, morda z javnim pozivom, obvesti lastnike in jih pozove k umiku vozil, vendar odgovora s strani Mercatorja, tudi po ponovnem pozivu, nismo prejeli.

1. **SVETNIK NEĐAT ŠALJA** je podal naslednjo pobudo:

Pred dnevi je v središču mesta prišlo do nesreče, ko je fant na skiroju zbil deklico in pobegnil s kraja dogodka. Žal to ni osamljen primer – vse pogosteje prihaja do nevarnih situacij, kjer so zaradi neodgovorne vožnje s skiroji, kolesi in drugimi sredstvi ogroženi pešci. V strogi mestni coni, ki naj bi bila namenjena varnemu in sproščenemu gibanju, se mnogi vozijo hitro, brez nadzora in brez upoštevanja osnovnih pravil. Najbolj ogroženi so otroci, starejši in druge ranljive skupine.

Zato podajam pobudo, da:

1. Občina uvede prepoved ali strogo omejitev vožnje s skiroji, kolesi in podobnimi prevoznimi sredstvi v strogi mestni peš coni.
2. Mestno redarstvo okrepi nadzor na tem območju in izvaja redne obhode, s ciljem preprečevanja nevarnega vedenja in zagotavljanja varnosti pešcev.

Namen te pobude ni omejevanje dostopa ali gibanja, temveč zaščita osnovne varnosti in miru v prostoru, ki mora ostati namenjen ljudem – ne nevarni vožnji.

**Občinska uprava** je posredovala naslednji odgovor:

Zahvaljujemo se vam za pobudo in opozorilo glede nesreče, ki se je nedavno zgodila v središču mesta, ter splošne skrbi za varnost pešcev v mestni peš coni. Vašo pobudo obravnavamo resno in v nadaljevanju podajamo odgovor z utemeljitvami.

**Glede predloga za prepoved oziroma omejitev vožnje v peš coni**

Občina v celoti podpira prizadevanja za zagotavljanje varnega in prijetnega prostora za pešce, vendar v tem trenutku popolna prepoved vožnje s kolesi in skiroji po strogi mestni peš coni (Bevkov trg) ni ustrezna rešitev. Gre namreč za območje, kjer bi prepoved bistveno zmanjšala dostopnost in prekinila kontinuiteto trajnostne mobilnosti v mestu.

Ob tem velja poudariti, da številna evropska mesta, tudi tista z večjim številom prebivalcev in pešcev, takšnih prepovedi ne uvajajo, temveč težijo k urejenemu sobivanju različnih udeležencev v prometu.

Vožnja s kolesi in podobnimi sredstvi v peš coni sicer ni prepovedana, a je dovoljena le ob upoštevanju osnovnih prometnih pravil ter z največjo mero previdnosti in odgovornosti. Vozniki morajo svojo hitrost prilagoditi številu pešcev in razmeram v prostoru, kar je tudi zakonska obveza.

**Glede nadzora in ukrepanja**

Občina bo predlagala policiji in mestnemu redarstvu okrepljen nadzor nad ravnanjem voznikov skirojev, koles in podobnih sredstev na območju peš cone. Pri tem velja opozoriti na veljavno zakonodajo:

* Otrokom do 12. leta starosti je vožnja z lahkimi motornimi vozili (npr. električni skiroji) dovoljena le v spremstvu polnoletne osebe.
* Otroci od 12. do 14. leta jih smejo voziti le ob pogoju, da imajo kolesarsko izkaznico.
* Uporaba lahkih motornih vozil (tudi skirojev), ki presegajo konstrukcijsko hitrost 25 km/h, so širša od 80 cm, nimajo krmila ali so mini vozila, v prometu ni dovoljena.

Redarstvo in policija bosta na nevarna ravnanja uporabnikov opozarjala in po potrebi ustrezno ukrepala, skladno z njihovimi pristojnostmi.

Občina bo podprla preventivne in ozaveščevalne aktivnosti v sodelovanju s policijo, redarstvom in šolami, in vse udeležence v prometu pozvala k spoštovanju pravil, strpnosti in medsebojnemu razumevanju.

**Skupna odgovornost in vloga javnosti**

Za zagotavljanje varnega mestnega prostora je ključno sodelovanje vseh deležnikov: lokalne skupnosti, nadzornih organov in občanov.

Poudarjamo, da strpnost in spoštovanje do redarjev in policistov, ki opravljajo svoje delo, prispevata k večji učinkovitosti ukrepov in boljšemu sodelovanju z javnostjo.

**Vloga staršev in skrbnikov**

Pomemben del prometne varnosti predstavlja tudi vloga staršev, ki morajo poskrbeti, da so otroci ustrezno poučeni o pravilih in nevarnostih v prometu, ter jih pri uporabi skirojev in drugih prevoznih sredstev, kot tudi peš, tudi nadzirajo.

Le odgovorno ravnanje vseh uporabnikov lahko zagotovi, da bo javni prostor ostal varen in prijeten za vse.

**Občina bo v sodelovanju z redarstvom in policijo:**

* okrepila nadzor nad vožnjo po peš coni, zlasti v kritičnih urah in na obremenjenih lokacijah,
* poskrbela za dodatno ozaveščanje o varni rabi skirojev in koles,
* se izognila prepovedi, ki bi lahko škodila razvoju trajnostne mobilnosti, in se namesto tega zavzela za odgovorno sobivanje vseh uporabnikov mestnega prostora.

Ob tej priliki pa pozivamo vse občane, naj spoštujejo pravila, nadzorne organe in predvsem drug drugega.

1. **SVETNICA TINA KROG** je podala naslednjo pobudo:

Pobuda – pešpot do obrtne cone v Kromberku

Kar nekaj občanov Mestne občine Nova Gorica se je na Goriška.si obrnilo s pobudo, da bi se obrtno cono v Kromberku povezalo z urejeno peš potjo. Nekateri so se s to pobudo že obrnili tudi direktno na občino, ampak brez odziva. Sicer povezava z obrtno cono v Kromberku mimo nakupovalnega centra Qlandija že obstaja, a je posledično neurejena, neprivlačna in nevarna. Zato v Goriška.si dajemo pobudo, da se prouči možnosti za ureditev pešpoti, ki bi Novo Gorico povezala z obrtno cono v Kromberku. Seveda pričakujemo, da bi bila pot varna, osvetljena in privlačna. Zdaj je namreč v takšnem stanju, da se v večernem času ljudje tja peš ne odpravijo, saj je tema in se ne počutijo varne. Najlepša hvala za proučitev možnosti in uresničitev pobude, ki jo v Goriška.si smatramo za zelo dobrodošlo, saj se v luči razbremenitve prometa marsikdo te poti poslužuje že zdaj, zato se nam zdi prav, da jo omogočimo v občanom in občankam dostojni obliki.

**Občinska uprava** je posredovala naslednji odgovor:

Na območju Vodovodne poti je sprejet OPPN Vodovodna, ki predvideva izgradnjo Vodovodne ceste, ki poteka od Ceste 25. junija do Kromberške vpadnice. Dvosmerna kolesarska pot je predvidena na severni strani cestišča, hodnik za pešce pa je predviden tako na severni kot tudi na južni strani cestišča.

Zaradi pobud za vzpostavitev varnejšega prehoda pešcev z Vodovodne poti preko Ulice 25. junija je Mestna občina Nova Gorica v letu 2019 pridobila projektno dokumentacijo (izdelal Projekt d.d., št. projekta 14266, datum: maj 2019), s katero bi se na prehodu uredile površine za pešce ter cestna razsvetljava.

Ocenjena vrednost izvedbe v skladu z izdelano projektno dokumentacijo je znašala 31.070,51 EUR + DDV. Ker bi bila predmetna rešitev začasna, saj obstoječa peš/kolesarska pot ne poteka po predvideni trasi, z OPPN Vodovodna, se sredstev za vzpostavitev prehoda takrat ni zagotovilo (vlaganje v začasni prehod iz ekonomskega vidika ni smiselno).

V letu 2025 je bila s strani DRSI končno tudi naročena projektna dokumentacija za pridobitev projektnih in drugih pogojev (DPP dokumentacija) za ureditev celotne trase Vodovodne ceste – vzhodne mestne vpadnice. Mestna občina tesno sodeluje pri izdelavi projektne dokumentacije. Preverja se tudi možnost morebitne začasne in manj finančno obremenjujoče ureditve, ki bi opozarjale na prisotnost prehajanja pešcev in kolesarjev na lokaciji.

1. **SVETNICA LARA ŽNIDARČIČ** je podala naslednjo pobudo:

Kot mestna svetnica podajam pobudo, da Mestna občina Nova Gorica v sodelovanju z lokalnimi deležniki preuči možnost vzpostavitve "drive-in" kina na enem izmed primernih večjih parkirišč v mestu, denimo pri Mercator centru ali Merkurju v Kromberku, kjer bi se kino projekcije lahko odvijale v večernih urah, po zaprtju trgovin. Glede na dejstvo, da Nova Gorica trenutno nima delujočega kina, bi takšna pobuda predstavljala pomembno kulturno obogatitev mesta, še posebej za mlade, pa tudi širšo populacijo, ki išče kvalitetne vsebine za preživljanje prostega časa. Gre za atraktivno, dostopno in medgeneracijsko obliko druženja ter kulturne udeležbe. Poleg filmskih projekcij bi bil dogodek tudi priložnost za lokalne ponudnike hrane in pijače, ki bi lahko na licu mesta nudili prigrizke, brezalkoholne napitke in drugo gostinsko ponudbo – s tem bi podprli tudi lokalno gospodarstvo in podjetništvo. Pobuda lahko vključuje tudi sodelovanje z gledališči, kulturnimi zavodi ali lokalnimi umetniki, ki bi se vključili v spremljevalni program ali tehnično izvedbo, kar bi pomenilo dodatno promocijo njihovega dela.

Predlagam, da občina pripravi okvirno analizo izvedljivosti projekta, identificira možne lokacije, pridobi soglasja lastnikov zemljišč ter poišče zainteresirane partnerje za izvedbo in organizacijo. Verjamem, da bi takšna pobuda poleg kulturne vsebine in družbenega pomena dala tudi pozitiven signal o ustvarjalnosti in odprtosti našega mesta.

**Občinska uprava** je posredovala naslednji odgovor:

Svetnici se zahvaljujemo za pobudo, ki je zanimiva in verjamemo, da bi bila med občinstvom dobro sprejeta.

Na področju filma imamo na Goriškem kar nekaj ponudbe. Mala dvorana Kulturnega doma Nova Gorica je že vrsto let prizorišče umetniškega filma. Paradni konj je abonmajski program Filmsko gledališče, ki ima na Goriškem že dolgo tradicijo. Z njim Kulturni dom predstavlja dosežke sodobne in aktualne filmske umetnosti, pri čemer pa niso pozorni le na kakovost izbranih del, pač pa tudi na vsebinsko, avtorsko, geografsko, kulturno in žanrsko raznolikost. Poleg tega ljubiteljem filma na ogled ponujajo tudi druge kratke zaokrožene filmske cikle neodvisne filmske produkcije. Kulturni dom Nova Gorica ponuja tudi druge programe na področju filma: Filmski vrtiljak za otroke in mladino, poseben seznam Priporočeni filmi za mlade, Šolski filmski program, Evropski art kino dan 2025, Noč kratkih filmov, spletni kino..

Ploščad Silvana Furlana se je letos že trinajsto leto zapored spremenila v letni kino, kjer so pod zvezdnim nebom vsak večer zaživele zgodbe velikih platen. Filmski izbor vsako leto prinaša žanrsko raznolik program. Vse projekcije so brezplačne in opremljene s slovenskimi podnapisi. Letni kino poteka pod okriljem Mestne občine Nova Gorica in v sodelovanju z zavodom Kinoatelje.

Na področju filma v lokalnem okolju deluje kar nekaj izvajalcev, ki ponujajo različne programe namenjene različnim ciljnim skupinam npr. Potujoči Kino Soča, mednarodni mladinski filmski tabor, KINOkašča...

Tudi te aktivnosti so/financira Mestna občina Nova Gorica.

Ponudba drive-in kina bi zagotovo obogatila filmsko dogajanje na Goriškem, gre pa v tem primeru za pridobitno dejavnost, ki je prepuščena svobodni gospodarski pobudi.

1. **SVETNIK ANDREJ PELICON** je skladno z 21. členom Poslovnika Mestnega sveta najmanj tri dni pred sejo poslal naslednjo pobudo:

Vlagam pobudo, da se v čim krajšem možnem času dodeli parkirne kartice/dovoljenja za parkiranje na plačljivih mestih v MONG vsem vozilom Centra za pomoč na domu med opravljanjem nalog pomoči na domu. V pogovoru z izvajalkami pomoči na domu sem zaznal, da se morajo poleg ostalih nalog ukvarjat še s plačilom parkirnin in s tem dodatno izgubo dragocenega časa in ustvarjanjem dodatnega stresa. Predlagam tudi, da se preveri enako ravnanje za službena vozila sorodnih dejavnosti. Mnenja sem, da ni argumenta ali izgovora zakaj se jim ne bi omogočilo parkirnih kartic.

**Občinska uprava** je posredovala naslednji odgovor:

Socialnovarstvena storitev pomoč družini na domu se izvaja že vrsto let. Samo izvajanje storitve redno spremljamo. Težava, ki jo navaja svetnik, nam ni bila zaznana v takšni obliki, zato smo se o tem posvetovali z vodjo Centra za pomoč na domu. Kot nam je bilo že znano, se težava nanaša na parkiranje avtomobilov, ki so v lasti socialnih oskrbovalk in jih uporabljajo za službene namene. Z izvajalcem storitve pomoči na domu, smo se zato dogovorili, da si nabavijo dve prenosljivi parkirni kartici. Nakup je bil tudi že izveden v avgustu. Glavna težava glede parkiranja ni v samih parkirnih kartah ampak dejstvu, da na določenih lokacijah ob določenih urah parkirnih mest v bližini mesta izvajanja storitve sploh ni na voljo, kar pa tudi nakup parkirne karte ne rešuje, saj ta ne zagotavlja prostega parkirnega mesta (velja tudi za službena vozila).

♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦♦

**NEZADOVOLJSTVO OZ. NESTRINJANJE S PREJETIM ODGOVOROM, PRIPOMBE, VPRAŠANJA IN PREDLOGI TER POBUDE OZIROMA POHVALE:**

1. **SVETNICA MAG. ELENA ZAVADLAV UŠAJ** je izrazila naslednje nezadovoljstvo s prejetim odgovorom:

Bi samo rada povedala, da je dejansko v tem odgovoru, ki ga je posredovala občinska uprava, res približno tako bilo povzeto tisto, kar ste na prejšnji seji obrazložili že pri mojem vprašanju oziroma tudi pri pobudi. Bi pa vseeno rada opozorila, da niso vsi zaposleni v javnih institucijah enakovredno obravnavani, kajti, saj veste, da je Nova Gorica tako majhna, da si javni uslužbenci med sabo povedo in tako je tudi v tem primeru, kar pomeni, da bi bilo v odgovoru prav, da se zajame tudi ta del vašega pojasnila, da je za parkiranje v bistvu to na strani delodajalcev in ne Mestne občine oziroma zaposlovalcev, tudi tistih, ki so javni zavodi, se pravi pod javni sektor, ker nastajajo med zaposlenimi v javnih zavodih razlike, ne samo v javnih zavodih, ampak na splošno v vseh javnih institucijah, kajti nekateri imajo v Novi Gorici brezplačno parkirno mesto, drugi pa ne, zato kadar se bo urejala parkirna politika, mislim, da je prav, da dejansko imajo vsi enako dostopna parkirna mesta.

**Občinska uprava** je posredovala naslednji odgovor:

Kot že navedeno v prejšnjem odgovoru, je eden od ciljev parkirne politike ravno zagotavljanje večje dostopnosti parkirnih mest, kar pa ne pomeni, da bodo parkirna mesta za kogarkoli brezplačna.

 Miran Ljucovič

vodja Službe za mestni svet in krajevne skupnosti